Hoe handig sou ’n kitsgids vir Christene nie wees nie? Een wat op die huweliksnag oopgemaak kan word met duidelike reëls van wat goed en reg is in die slaapkamer en wat vermy moet word….
Verskeie gemeentes het verskillende begrippe oor seksuele praktyke wat almal gebaseer is op Bybelse beginsels. Daar is waarskynlik nie ’n lys op hierdie aarde wat deur alle Christene aanvaar sal word nie. Een ding is seker: Ons is as seksuele wesens geskep – dis Hy wat aan ons ons seksuele begeertes en vervulling geskenk het! God is ’n kreatiewe skepper en ons passie en plesier pas in by God se kreatiewe aard. Só meen die skrywers Melissa en Louis McBurney.
Hoekom het ons net riglyne en nie vaste reëls nie? Want die Bybel is nie ’n gids oor seksuele tegnieke nie. Ja, Hooglied is ’n wonderlike poëtiese liefdeslied, maar daar is steeds nie spesifikasies nie. Daar is wel ’n paar grense wat ons deur Sy Woord kan raaksien en wat daar gestel is om hierdie spesiale geskenk te beskerm en optimaal te geniet. “Ons dink dit is soos om ons kinders fietse as geskenk te gee. Ons sal hulle dadelik veiligheidsreëls leer sodat hulle die rit kan geniet sonder om deur ’n bus in ’n besige straat raakgery te word.”
Ons lewe in ’n tyd van uitdagings deur die sosiale media. ’n Emosionele affair kan net soveel skade aan ’n huwelike aanrig as ’n seksuele affair. Die Bybel in Praktyk verduidelik aan die hand van Spreuke 5:15-18 dat dié gedeelte huwelikspare aanmoedig om hulle lewe lank hul kameraadskap en seksuele bevrediging by mekaar te vind. God het die huwelik geheilig en daarom behoort daar net binne hierdie heilige (en veilige) instelling na ware liefde en vervulling gesoek te word.
’n Mens moet jou liggaam oppas en versorg. Dit is nie ’n beginsel wat nét van toepassing is op jou seksuele leefstyl nie, maar is ’n baie belangrike bousteen daarvan. Beide maats moet hul eie liggame versorg en respek daarvoor hê, maar selfs meer respek hê vir hul maat se liggaam. 1 Korintiërs 6:19 sê: “Ons liggaam is ’n tempel van die Heilige Gees.” Die gedeelte in 1 Petrus 3:3-4 word dikwels gebruik om te sê dat ’n vrou nie sexy mag lyk nie. Dié verse bedoel nie dat die vrou vaal en vervelig moet lyk nie. Dié verse verbied glad nie uiterlike skoonheid en die mooimaak van jouself nie. Trek dus mooi aan vir jou man – en haal daardie fyn goedjies in die slaapkamer uit!
Jou liggaam moet nie net soos ’n tempel lyk nie, maar moet ook een wees – nie ’n wapen of instrument waarmee jy jou maat manipuleer nie. Dus mag jy nie ’n Delilah word as jy daardie paar diamant-oorbelletjies begeer waarteen manlief viervoetig vasskop nie. Jy mag nie seks gebruik om iets te kry wat jy begeer nie en nog minder mag jy dit van jou maat weerhou om iets te bereik of om hom te “straf”. In die boek Die A tot Z van seks deur Elmari Craig en Hennie Stander, verwys hulle na 1 Korintiërs 7:5, wat bedoel dat ’n man en vrou ’n verpligting teenoor mekaar het om mekaar se seksuele drange te bevredig. Die klem lê hier op “mekaar”. Die man en vrou word hier as gelyke vennote behandel. As huweliksmaats respek het vir mekaar, sal hulle ook respek hê vir mekaar se behoeftes, wat dié behoeftes ook al is.
Sensualiteit en spontaneïteit is bestanddele van ’n gelukkige verhouding. Die boek Hooglied word gekenmerk deur sensualiteit. Dit is ’n natuurlike uitvloeisel van ’n gesonde huwelik. In Die Bybel in Praktyk word daar na aanleiding van Hooglied 7:10-13 verduidelik dat hoe langer twee mense getroud is, hoe meer spontaneïteit behoort daar op seksuele gebied tussen hulle te wees. Die vrou neem hier die inisiatief in die liefdespel, hoewel daar vir lank geglo is dat dit net die man se voorreg is. In ’n gesonde huwelik behoort albei huweliksmaats egter die vryheid te hê om die inisiatief te neem.